text: [{"text_idx": "#000001", "text": "Ivan bjargar st\u00f8rsta m\u00f8guleikanum hja\u0301 I\u0301F i\u0301 fyrsta ha\u0301lvleiki, og eftir hetta skuldi n\u00e6stan gandur til, fyri at sleppa framvi\u00f0 sterka serbanum hja\u0301 TB (Mynd Nor\u00f0leif W. Holm)"}, {"text_idx": "#000002", "text": "Eftir at hava veri\u00f0 lagdir undir sto\u0301rt try\u0301st fra\u0301 fuglfir\u00f0ingum, megna\u00f0i TB, so da\u0301nt, at halda s\u00e6r til ha\u0301lvleiks. Var ta\u00f0 ikki fyri ein framu\u0301rskarandi v\u00e6lsp\u00e6landi Ivan Stojkovic i\u0301 TB ma\u0301linum, so kundi veri\u00f0 illa statt, longu ti\u0301\u00f0liga i\u0301 dystinum. I\u0301 seinna ha\u0301lvleiki gekk betur hja\u0301 vertunum, og ta\u0301 TB eisini fingu ein leikara vi\u0301stan av v\u00f8lli, sa\u0301 mo\u0301tbrekkan br\u00f8tt u\u0301t hja\u0301 tv\u00f8ramonnum. Men tu\u0301 skal, eins og vi\u00f0 ty\u0301skinum, aldrin undirmeta TB. Tv\u00f8ramenn umskipa\u00f0u seg, og blivu no\u0301gv vandameiri. Var eydnan st\u00f8rri, kundi stuldurin i\u0301 Fl\u00f8tuger\u00f0i veri\u00f0 enn grovari. Hvussu er og ikki, so enda\u00f0i vi\u00f0 1-1 javnleiki, og ta\u00f0 er eitt u\u0301rslit, i\u00f0 tv\u00f8ramenn ivaleyst eru gla\u00f0ari yvir.\nBeinanvegin sa\u0301st, hvussu leikgongdin helst fo\u0301r at bli\u0301va i\u0301 Effodeildardystinum a\u0301 Fl\u00f8tuger\u00f0i, har I\u0301F to\u0301k mo\u0301ti TB. Fuglfir\u00f0ingar l\u00f8gdu fyri, sum o\u0301\u00f0ir menn, og lupu a\u0301 vi\u00f0 fullari megi. TB to\u0301ktust v\u00e6nta hendan sti\u0301lin fra\u0301 heimali\u00f0num, og lo\u0301gu longri afturi a\u0301 v\u00f8llinum, enn vanligt er. Hetta gav sja\u0301lvandi eina \u00f8rgrynnu av pla\u0301ssi til heimali\u00f0i\u00f0 at sp\u00e6la a\u0301, og ta\u00f0 gj\u00f8rdu teir so sannuliga.\nBeinanvegin fingu teir lagt eitt st\u00f8\u00f0ugt try\u0301st a\u0301 gestirnir, sum du\u0301va\u00f0u a\u0301 skjo\u0301t mo\u0301ta\u0301lop, og annars allar dey\u00f0bo\u0301ltst\u00f8\u00f0ur, sum teir kundu skava seg fram til.\nEftir sjey minuttum, fingu fuglfir\u00f0ingar ein gyltan m\u00f8guleika at leggja seg a\u0301 odda. Teir fingu tilluta\u00f0 brotspark, men ongin uttan do\u0301marin, to\u0301ktust vita, hvat brot var\u00f0 framt. Innlegg kom inn fyri, og verjukempan, O\u0301li sa\u0301 u\u0301t til, enn einafer\u00f0, at hava bjarga\u00f0 TB i\u0301 verjust\u00f8\u00f0u. Men bra\u0301dliga floyta\u00f0i Eiler Rasmussen, do\u0301marin av Ska\u0301la hev\u00f0i s\u00e6\u00f0 eitthv\u00f8rt.\nKarl L\u00f8kin var\u00f0 settur at skjo\u0301ta, men hann var\u00f0 avvi\u0301stur fyrimyndarliga, av Ivani Stojkovic, sum skuldi vi\u0301sa seg at sp\u00e6la ein framu\u0301r dyst. Hann bjarga\u00f0i fer\u00f0 eftir fer\u00f0, ta\u0301 m\u00f8guleikin hja\u0301 fuglfir\u00f0ingum annars var st\u00f8rri at skora, enn at brenna. Ivan fekk yvirtaki\u00f0 a\u0301 a\u0301loyparunum, og pilka\u00f0i eitt lag fyri, og anna\u00f0 eftir, av teirra skirvisliga sja\u0301lva\u0301liti. Hann sto\u0301rbjarga\u00f0i upp til fleiri fer\u00f0ir, og serbiski mu\u0301rurin to\u0301ktist ikki til at koma framvi\u00f0. Ivan eigur, sera v\u00e6l uppibori\u00f0, Man of the match heiti\u00f0, fyri enn ein sera sterkan innsats."}, {"text_idx": "#000004", "text": "Ta\u0301 I\u0301F sp\u00e6ldi vi\u00f0 Sto\u0301ra\u0301 i\u0301 apri\u0301l ma\u0301na\u00f0i, var ta\u00f0 ikki no\u0301gv, i\u00f0 ty\u0301ddi a\u0301, at langleggja\u00f0i brasiliuma\u00f0urin fo\u0301r at skjo\u0301ta seg upp a\u0301 toppin yvir ma\u0301lskju\u0301ttar vi\u00f0 br\u00e6\u00f0i. Ta\u00f0 hevur hann to\u0301 megna\u00f0, og er hann avgj\u00f8rt i\u0301 sto\u0301rformi. So ta\u0301 I\u0301F loksins skuldi finna veg framvi\u00f0 sto\u0301rsp\u00e6landi Ivan, so ma\u0301tti ta\u00f0 vera vi\u00f0 Soares a\u0301 odda. Eftir 62 minuttum, kombinera\u00f0u fuglfir\u00f0ingar seg vi\u00f0 kvikum tekniskum sp\u00e6li, framvi\u00f0 verjuni, og i\u0301 sta\u00f0in fyri at skjo\u0301ta, valdi I\u0301F leikarin at leggja bo\u0301ltin a\u0301 tv\u00f8rs, har Soares l\u00e6ttliga kundi leggja heimali\u00f0i\u00f0 a\u0301 odda. Hetta til sto\u0301ran fagna\u00f0 og l\u00e6ttilsi fyri leikarar, venjara og fjepparar teirra. Loksins h\u00f8vdu teir bart ni\u00f0ur teir treisku gestirnir, og kundu leggja enn st\u00f8rri try\u0301st a\u0301. Men meira enn ta\u00f0 eina ma\u0301li\u00f0 fingu teir ikki. Ta\u00f0 forbjo\u0301\u00f0a\u00f0i Ivan sn\u00f8gt sagt, og sto\u0301\u00f0 hann veruliga i\u0301 heimsflokki."}, {"text_idx": "#000006", "text": "Fingu mann riknan av v\u00f8lli\nH\u00f8vdu TB eina mo\u0301tbrekku a\u0301\u00f0renn, so skuldi man tru\u0301\u00f0, at ta\u00f0 bleiv enn meira torf\u00f8rt, ta\u0301 teir eftir 82 minuttir fingu Martin Tausen vi\u0301stan av v\u00f8lli, fyri si\u0301tt seinna gula kort. Martin hevur veri\u00f0 okkum serstakliga go\u0301\u00f0ur a\u0301 mi\u00f0v\u00f8llinum i\u0301 a\u0301r, og veruliga veri\u00f0 ein av h\u00f8vu\u00f0smonnunum, ta\u0301 ta\u00f0 er komi\u00f0 til at verja pla\u0301ssi\u00f0 millum mi\u00f0juna og verjuna. Ta\u00f0 er ofta ha\u00f0ani, at vandamiklar st\u00f8\u00f0ur stavast, og ti\u0301 er innsatsurin hja\u0301 Martini veri\u00f0 okkum so ty\u0301dningarmikil. Hann og Ro\u0301gvi Joensen hava higartil sp\u00e6lt somiki\u00f0 v\u00e6l, at Ba\u0301r\u00f0ur Dimon hevur veri\u00f0 noyddur at seta seg a\u0301 bonkin nakrar fer\u00f0ir. Men nu\u0301 f\u00e6r Ba\u0301r\u00f0ur so aftur m\u00f8guleikan. Og sp\u00e6lur hann, sum vit vita at hann kann, so kann hann sp\u00e6la seg inn a\u0301 byrjunarpla\u0301ssi\u00f0 aftur. A\u00f0rir ungir harrar standa eisini kla\u0301rir, so ta\u00f0 eru gyltir m\u00f8guleikar, nu\u0301 Martin ver\u00f0ur noyddur at sita uttanfyri vi\u00f0 leikbanni. Hi\u00f0ani skal einans sta\u00f0festast, at ta\u00f0 skal sp\u00e6last sera v\u00e6l, um Martin skal skumpast av pla\u0301ssinum, ta\u0301 hann ver\u00f0ur kla\u0301rur aftur."}, {"text_idx": "#000007", "text": "Igor hevur higartil skoti\u00f0 try\u0301 ma\u0301l i\u0301 hansara a\u0301tta dystum, og nu\u0301 mugu mo\u0301tst\u00f8\u00f0uli\u00f0ini til at ansa sera v\u00e6l eftir ma\u0301lrevinum. Igor hevur funni\u00f0 tevi\u00f0, og nu\u0301 er ikki at standa fyri (Mynd: Bjarni Nygaard)"}, {"text_idx": "#000008", "text": "Aloftast hevur ein u\u0301tvi\u0301sing vi\u00f0 s\u00e6r, at mo\u0301tparturin f\u00e6r yvirva\u0301g, men vi\u00f0hv\u00f8rt er mentala styrkin hja\u0301 li\u00f0num, sum ver\u00f0ur d\u00f8mt mo\u0301ti, so sto\u0301r, at mo\u0301tgongdin bert sameinir leikararnar enn meira, og dri\u0301vur teir frama\u0301. Um ta\u00f0 var talan um ti\u0301li\u0301ka st\u00f8\u00f0u i\u0301 dag, fer undirrita\u00f0i at gita s\u00e6r til, ti\u0301 mentala styrkin er sto\u0301r a\u0301 TB li\u00f0num. Ta\u00f0 hava vit s\u00e6\u00f0 fleiri d\u00f8mir um higartil i\u0301 Effodeildini. Ta\u00f0 ger ikki mun, hv\u00f8r mo\u0301tst\u00f8\u00f0an er, TB gevast ALDRIN.\nBert minuttin eftir at Martin var\u00f0 rikin av v\u00f8lli, fara TB i\u0301 a\u0301lop, og Igor Grkajac er eyrindarleysur, og hamrar bo\u0301ltin i\u0301 neti\u00f0. Hansara tri\u00f0ja i\u0301 kappingini, og so var TB komin a\u0301javnt I\u0301F aftur, ho\u0301ast teir vo\u0301ru kroystir i\u0301 botn, n\u00e6stan allan dystin.\nI\u0301F to\u0301ktist fullkomuliga skelka\u00f0 av gongdini, og vo\u0301ru okkara meira neyvir, so kundu teir eisini stoli\u00f0 \u00f8ll stigini, ta\u0301 teir fingu ein risa m\u00f8guleika, beint undan leikloki. Fleiri ma\u0301l komu to\u0301 ikki, og TB kann ti\u0301 fegnast eitt sindur meira enn vertirnir.\nU\u0301rsliti\u00f0 hevur vi\u00f0 s\u00e6r, at TB ha\u0301la seg enn eitt stig upp eftir stigatalvuni, og mugu sigast at hava fingi\u00f0 go\u0301\u00f0ar fortreytir, undan tveimum teimum n\u00e6stu dystunum, sum ver\u00f0a mo\u0301ti FC Su\u00f0uroy og NSI\u0301. Oyggjabraki\u00f0 ver\u00f0ur longu o\u0301nsdagin, og sunnudagin ver\u00f0ur so dystur mo\u0301ti NSI\u0301. Hesir dystir eru ba\u0301\u00f0ir sera spennandi, og nu\u0301 Igor eisini hevur funni\u00f0 vegin fram til ma\u0301lmeskurnar, hava mo\u0301tst\u00f8\u00f0uli\u00f0ini tveir ma\u0301lsvangar serbar at dekka...Hesa uppga\u0301vuna unni eg ongum, so TB, ta\u00f0 er bara eitt at gera, og ta\u00f0 er at dri\u0301va a\u0301."}]